จับตาจีดีพีไทยไตรมาสแรก ตัวชี้นำทิศทาง SET สัปดาห์หน้า
แนวโน้มการลงทุนในสัปดาห์หน้า ต้องติดตามการประกาศตัวเลขอัตราการขยายตัวเศรษฐกิจ (GDP) ของไทยไตรมาส 1/58 หากออกมาน้อยกว่าหรือมากกว่าคาดการณ์อาจมีผลกระทบต่อตลาด พร้อมให้แนวต้าน 1,520 จุด แนวรับ 1,480 จุด
15 พ.ค. 2558

นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรินีตี้ เปิดเผยถึงการเคลื่อนไหวของตลาดหุ้นไทยวันนี้ (15 พ.ค.) รีบาวด์สอดคล้องตลาดหุ้นทั่วโลก โดยกลุ่มพลังงานและค้าปลีกเป็นตัวผลักดันหลัก หลังได้รับปัจจัยบวกจากผลตอบแทนพันธบัตรทั่วโลกไม่ได้ปรับตัวสูงขึ้น ประกอบกับนายมาริโอ ดรากี ประธานธนาคารกลางยุโรป(ECB) กล่าวเมื่อวานนี้ว่า ECB จะยังคงดำเนินมาตรการกระตุ้นเศรษฐกิจต่อไปจนกว่าอัตราเงินเฟ้อจะดีดตัวขึ้น และภาคเอกชน รวมถึงผู้บริโภคมีความเชื่อมั่นมากขึ้น
แนวโน้มการลงทุนในสัปดาห์หน้า ยังต้องติดตามการประกาศตัวเลขอัตราการขยายตัวเศรษฐกิจ (GDP) ของไทยไตรมาส 1/58 ที่สำนักงานคณะกรรมการพัฒนาการเศรษฐกิจและสังคมแห่งชาติ (สภาพัฒน์) จะประกาศในวันที่ 18 พ.ค.ซึ่งตลาดคาดการณ์ว่า GDP จะเติบโตได้ราว 3.4% หากออกมาน้อยกว่าหรือมากกว่าอาจมีผลกระทบต่อตลาด พร้อมให้แนวต้าน 1,520 จุด แนวรับ 1,480 จุด
 
ที่มา: สำนักข่าวอินโฟเควสท์